CELEX: 62018TN0223
Language: hr
Date: 2018-03-26 00:00:00
Title: Predmet T-223/18: Tužba podnesena 26. ožujka 2018. – Casa Regina Apostolorum della Pia Società delle Figlie di San Paolo protiv Komisije

4.6.2018   
            
            
               HR
            
            
               Službeni list Europske unije
            
            
               C 190/38
            
         Tužba podnesena 26. ožujka 2018. – Casa Regina Apostolorum della Pia Società delle Figlie di San Paolo protiv Komisije
   (Predmet T-223/18)
   (2018/C 190/63)
   Jezik postupka: talijanski
   
      Stranke
   
   
      Tužitelj: Casa Regina Apostolorum della Pia Società delle Figlie di San Paolo (Albano Laziale, Italija) (zastupnik: F. Rosi, odvjetnik)
   
      Tuženik: Europska komisija
   
      Tužbeni zahtjev
   
   Tužitelj od Općeg suda zahtijeva da:
   
               —
            
            
               kao prvo, proglasi nezakonitom pobijanu odluku jer je sastavljena na engleskom, a ne na talijanskom jeziku;
            
         
               —
            
            
               prihvati predmetnu tužbu i stoga poništi odluku Komisije zbog nepostojanja obrazloženja i u svakom slučaju jer se ne temelji na jasnim dokazima;
            
         
               —
            
            
               prizna primjenu sustava SIEG-a u talijanskom zdravstvenom sustavu i stoga primjenu načela iz presude Suda Europske unije utvrđenog u predmetu Altmark iz 2003. u odnosu na članke 106. i 107. UFEU-a u području državnih potpora. U skladu s time treba ispitati djelovanje regije Lazio u odnosu na plaćanje naknade javnim subjektima, koje se trebalo temeljiti na načelima iz gore navedenih normi, i stoga ograničiti plaćanja javnim zdravstvenim ustanovama na naknadu troškova u skladu s kriterijima određenim u presudi Altmark, koji se primjenjuju na tzv. srednjeg poduzetnika, te kvalificirati prekomjerno financiranje kao prekomjernu naknadu;
            
         
               —
            
            
               prizna da regija isplati naknadu tužitelju u skladu s načelom srednjeg poduzetnika tako da uzme u obzir troškove rada svih zaposlenika koji su zaposleni u navedenoj ustanovi od 2005. do 2006. i da utvrdi da taj uvjet vrijedi i za sljedeće godine;
            
         
               —
            
            
               omogući tužitelju da ostvari sve zakonske posljedice, i to da naloži Komisiji snošenje troškova postupka, uključujući troškove tužitelja.
            
         
      Tužbeni razlozi i glavni argumenti
   
   Predmetna tužba usmjerena je protiv odluke Komisije C (2017) 7973 final od 4. prosinca 2017. kojom je odbijena prijava tužitelja, talijanske vjerske bolnice, o navodnom plaćanju naknade javnim bolnicama u Laziu. U pobijanoj se odluci navodi da prijavljene mjere ne predstavljaju državne potpore.
   U prilog svojoj tužbi, tužitelj ističe tri tužbena razloga.
   
               1.
            
            
               Kao prvo, osporava se uporaba engleskog jezika za izradu konačne odluke kao vjerodostojnog jezika.
            
         
               2.
            
            
               U drugom tužbenom razlogu ističe se nedostatak u obrazloženju. Komisija nije uopće razmotrila određene meritorne aspekte pitanja niti je opovrgnula neke od prigovora koje je istaknuo tužitelj i koje je dokazao dostavljenom dokumentacijom. Komisija je dužna odgovoriti na sva pitanja koja su istaknuta u postupku na temelju načela transparentnosti i dobre vjere.
            
         
               3.
            
            
               U trećem tužbenom razlogu tužitelj ističe činjenicu da talijanski zdravstveni sustav obilježava univerzalnost njege, odnosno to da sve zdravstvene usluge osigurava Nacionalna zdravstvena služba. Također, tužitelj osporava navod Komisije da nije imala dokaz da Italija financira i da stoga pokriva svu njegu svojih državljana, koji uopće ne odgovara stvarnom činjeničnom stanju. Tužitelj je istaknuo činjenicu da univerzalnost nije apstraktni pojam, već da ju treba utvrditi in concreto, mora biti provjerljiva i uočljiva te se ne može uzeti da postoji samo zato što je to navela talijanska vlada.